
Text rozhodnutia
Súd: Krajský súd Banská Bystrica Spisová značka: 24Sa/5/2016 Identifikačné číslo súdneho spisu: 6016201008 Dátum vydania rozhodnutia: 27. 03. 2018 Meno a priezvisko sudcu, VSÚ: JUDr. Drahomíra Mikulajová ECLI: ECLI:SK:KSBB:2018:6016201008.2 Uznesenie Krajský súd v Banskej Bystrici, ako správny súd, v právnej veci žalobcu: J. G., nar. XX.XX.XXXX, bytom Y. XX, XXX XX U., štátny občan SR, proti žalovanému: Obec Hodruša-Hámre, Hodruša-Hámre 185, 966 61 Hodruša-Hámre, o odstránenie nečinnosti orgánu verejnej správy v začatom administratívnom konaní č. S2014/00597, takto r o z h o d o l : I. Súd konanie z a s t a v u j e . II. Žiaden z účastníkov konania nemá právo na náhradu trov konania. o d ô v o d n e n i e : 1. Žalobca J. G. podal dňa 23.09.2014 Obci Hodruša-Hámre, ako príslušnému stavebnému úradu, žiadosť o prešetrenie legálnosti stavby, prešetrenie účelu užívania stavby na parc. č. XXXX, z dôvodu, že je podielovým spoluvlastníkom nehnuteľnosti - pozemku parc. č. XXX/X zapísaná na LV č. XXX, kat. úz. D. F.. Na tejto parcele stojí hospodárska budova, ktorá je vo vlastníctve O. E., a ktorá bola prerobená na ubytovacie zariadenie (predtým slúžila ako maštaľ pre dobytok), bez súhlasu ostatných spoluvlastníkov nehnuteľnosti - pozemku parc. č. XXX/X a hlavne bez súhlasu stavebného úradu. K veci ďalej uviedol, že na parc. č. XXX/X je postavený aj rodinný dom, ktorý je s hospodárskou budovou prepojený elektrickými káblami, pričom nie je zrejmé, či bolo toto elektrické vedenie zrealizované v súlade s STN a v súlade s príslušnými povoleniami. Toto elektrické vedenie - káble sú vedené nízko nad zemou a ohrozujú životy a zdravie všetkých spoluvlastníkov tejto nehnuteľnosti. 2. Krajský súd v Banskej Bystrici uznesením č.k. 24Sa/5/2016-44 zo dňa 22.02.2017, právoplatným dňa 27.03.2017 a vykonateľným dňa 27.06.2017 uložil žalovanému Obecnému úradu Hodruša-Hámre, aby v lehote 3 mesiacov vykonal štátny stavebný dohľad vo veci vedenej pod č. S2014/00597. Rozhodol tak po zistení, že v predmetnom administratívnom konaní pretrváva nečinnosť orgánu verejnej správy v začatom administratívnom konaní (§ 242 ods. 1 SSP), po preukázaní aktívnej legitimácie žalobcu (§ 244 ods. 1 SSP), a to aplikujúc ustanovenie § 250 ods. 1, prvá veta SSP. 3. Žalobca podaním doručeným súdu dňa 23.06. 2017 oznámil súdu, že štátny stavebný dohľad nebol v súdom určenej lehote vykonaný a navrhol, aby súd postupoval v zmysle § 251 ods. 1 SSP a uložil žalovanému pokutu vo výške 2.000,- Eur v zmysle § 80 ods. 1 písm. d) SSP. 4. Správny súd výzvou zo dňa 04.08.2017 v rámci preverovania odstránenia nečinnosti vyzval žalovaného doručiť správnemu súdu oznámenie o vykonanom úkone v zmysle právoplatného a vykonateľného rozhodnutia, ktorým bola žalovanému uložená povinnosť vykonať štátny stavebný dohľad. Zároveň správny súd v súlade s ustanovením § 251 ods. 1 druhá veta SSP posudzujúc opodstatnenosť uloženia pokuty žalovanému vyžiadal stanovisko Okresného úradu Banská Bystrica, odbor výstavby a bytovej politiky, ako nadriadeného orgánu verejnej správy žalovanému. 5. Správnemu súdu bolo dňa 06.12.2017 zo strany žalovaného doručené podanie, v ktorom oznámil súdu, že dňa 10.11.2017 bol povereným pracovníkom stavebného úradu za účasti prizvaných osôb vykonaný štátny stavebný dohľad v predmetnej veci (v administratívnom konaní S2014/00597), čím bola splnená uložená mu povinnosť uznesením správneho súdu č.k. 24Sa/5/2016-44 zo dňa 22.02.2017. 6. Žalovaný na výzvu súdu, dňa 27.12.2017 doručil tunajšiemu súdu záznam o vykonaní štátneho stavebného dohľadu. Zároveň pripojil záznam o odložení veci č. OCÚHH-S2017/00029 zo dňa 08.12.2017 a oznámenie o výsledku z výkonu štátneho stavebného dohľadu zo dňa 08.12.2017 doručené J. G. a Z. E.. 7. Z predloženého záznamu o vykonaní štátneho stavebného dohľadu podľa § 98 až § 102 zákona č. 50/1976 Zb. o územnom plánovaní a Stavebnom poriadku (stavebný zákon) vyplýva, že štátny stavebný dohľad bol vykonaný povereným zamestnancom mesta Žarnovica spoločného stavebného úradu v súlade s § 99 stavebného zákona. Vykonaný bol dňa 10.11.2017, pričom predmetom štátneho stavebného dohľadu (ďalej len „ŠSD“) bolo prešetrenie legálnosti stavby hospodárskej budovy na pozemku parc. C-KN č. XXXX/X v kat. úz. D. F., stavba elektrickej prípojky a zrúcanina (múr) niekdajšieho rodinného domu, a to na základe podnetu J. G. zaevidovaného pod č. 2014/000820, č. spisu S2014/00597. Vykonaním ŠSD bol poverený za stavebný úrad Z.. arch. H. X.. Stavebníčkou prešetrovaných stavieb je na základe dedičského konania Z. E., právna nástupkyňa po zomrelej O. E.. 8. Z vykonaného ŠSD a zo záznamu o odložení veci vyplynulo, že existuje podozrenie zo spáchania priestupkov podľa § 105 ods. 2 písm. b) stavebného zákona, ktorého sa mala dopustiť nebohá O. E. tým, že ako vlastníčka hospodárskej budovy súp. č. XXXX na pozemku E-KN parc. č. XXX/X (podľa CKN na parc. č. XXXX/X) v obci F.-F. kat. úz. D. F. prerobila túto hospodársku budovu ubytovacie zariadenie bez súhlasu spoluvlastníkov pozemkov, na ktorých budova stojí, že je užívaná bez súhlasu stavebného úradu a príslušných povolení a vydaných rozhodnutí, že v budove prespávajú rôzne osoby a budova nie je využívaná na účel, pre ktorý bola postavená. Pri ŠSD bolo zistené, že predmetný priestupok nemožno prejednať z dôvodu, že nedošlo k zmene účelu využitia stavby na ubytovacie zariadenie. Ďalej bolo konštatované podozrenie zo spáchania priestupkov podľa § 105 ods. 1 písm. a) stavebného zákona, ktorého sa mala dopustiť nebohá O. E. tým, že realizovala elektrickú prípojku vedenú z rodinného domu do hospodárskej stavby, pričom bolo konštatované, že predmetný priestupok nemožno prejednať z dôvodu, že nejde o stavbu. Napokon ohľadom prešetrovania zvyškov stavby zrúcaniny bolo vykonaným štátnym stavebným dohľadom zistené, že sa jedná o dve skupiny skál, ktoré vyznačujú značnú mieru poškodenia za predpokladu, že sa jednalo o zvyšky stavby. Nie je možné posúdiť účel týchto skál. Vykonaným objasňovaním v rámci štátneho stavebného dohľadu bolo zistené, že nejde o stavbu. Zo ŠSD vyplynulo, že došlé Oznámenie o priestupku od žalobcu zo dňa 23.09.2014, neodôvodňuje začatie konania o priestupku, ani postúpenie veci podľa § 71 zákona o priestupkoch vzhľadom na to, že uvedené konanie nie je v zmysle stavebného zákona výslovne označené ako priestupok. Poukázal na to, že v zmysle § 2 zákona o priestupkoch, priestupkom je zavinené konanie, ktoré porušuje alebo ohrozuje záujem spoločnosti a je za priestupok výslovne označené v tomto alebo inom zákone, ak nejde o iný správny delikt postihnuteľný podľa osobitných právnych predpisov, alebo o trestný čin. Vzhľadom na uvedenú skutočnosť bola vec podľa § 60 ods. 3 písm. a) v spojení s § 66 zákona o priestupkoch odložená. 9. Štátny stavebný dohľad plní funkciu štátnej inšpekcie a jeho úlohou je zabezpečovať ochranu verejného záujmu najmä z hľadiska ochrany životného prostredia, kontrolovať dodržiavanie štátnej technickej politiky vo výstavbe a zabezpečovať dodržiavanie poriadku a disciplíny pri výstavbe. Štátny stavebný dohľad možno vykonať z úradnej povinnosti alebo aj na základe podnetu fyzickej alebo právnickej osoby. 10. V danom prípade bol podnetovateľom vykonania štátneho stavebného dohľadu žalobca. Keďže orgán verejnej správy o jeho podnete nepokračoval v konaní, a to ani po doručenom upozornení prokurátora na nečinnosť, domáhal sa ochrany na súde prostredníctvom žaloby proti nečinnosti podľa prvej hlavy štvrtej časti SSP (§ 242- §251). 11. Podľa § 3 ods. 1 písm. d) SSP; na účely tohto zákona sa rozumie nečinnosťou orgánu verejnej správy stav, keď orgán verejnej správy protiprávne nepokračuje v začatom administratívnom konaní, alebo stav, keď orgán verejnej správy protiprávne z úradnej povinnosti nezačal administratívne konanie. 12. Správny súd po preverení tvrdení žalobcu zistil dôvodnosť žaloby a v rozsahu dôvodnosti žaloby uložil žalovanému vykonať štátny stavebný dohľad v lehote do 3 mesiacov, ktorú vzhľadom na okolnosti veci považoval za primeranú. Vzhľadom na uvedené preto správny súd v ďalšom konaní postupujúc podľa § 250 ods. 1 druhá veta SSP preveroval len vykonanie súdom uloženej povinnosti. 13. Správny súd dospel k záveru, že žalovaný odstránil nečinnosť tvrdenú žalobcom vykonaním štátneho stavebného dohľadu dňa 10.11.2017. 14. Podľa § 251 ods. 2 SSP; ak orgán verejnej správy správnemu súdu preukáže odstránenie nečinnosti, správny súd konanie uznesením zastaví. 15. Správny súd poznamenáva, že posudzovanie výsledku ŠSD presahuje rámec tohto konania, ktorého účelom bolo len odstránenie nečinnosti (nepokračovanie v začatom administratívnom konaní), k čomu došlo realizovaním súdom uloženej povinnosti (právoplatným uznesením tunajšieho súdu č.k. 24Sa/5/2016-44 zo dňa 22.02.2017) vykonať ŠSD. Oznámenie o výsledku ŠSD bolo možné ako opatrenie orgánu verejnej správy (na rozdiel od predchádzajúcej právnej úpravy podľa O.s.p.) preskúmať správnym súdom na základe samostatne podanej správnej žaloby oprávnenou osobou, podanou v zákonom stanovenej lehote, spĺňajúcou zákonom stanovené náležitosti v zmysle príslušných ustanovení SSP. 16. Prípadná subjektívna nespokojnosť s výsledkom, k akému sa dospelo na základe vykonaného štátneho stavebného dohľadu, nemôže vyústiť do záveru, že nečinnosť bude odstránená až vtedy, keď žalobca bude s výsledkom spokojný a dovtedy pretrváva nečinnosť. 17. Z dôvodov vyššie uvedených správny súd zastavil konanie podľa § 251 ods. 2 SSP. 18. O náhrade trov konania súd rozhodol podľa § 170 písm. b) SSP, podľa ktorého žiaden z účastníkov konania nemá právo na náhradu trov konania, ak konanie bolo zastavené. Tento výrok o náhrade trov konania podľa názoru správneho súdu v sebe konzumuje aj výrok, ktorý by zodpovedal správnej žalobe proti nečinnosti v prípade, že žalovaný ako neúspešný účastník konania nemá právo na náhradu trov konania a žalobcovi žiadne preukázateľné dôvodne vynaložené trovy konania nevznikli. Poučenie: Doručené uznesenie je právoplatné (§ 151 ods. 2 SSP) Proti tomuto uzneseniu možno podať kasačnú sťažnosť podľa § 439 ods. 2 a contrario SSP. O kasačnej sťažnosti rozhoduje kasačný súd - Najvyšší súd SR (§ 438 ods. 2 SSP). Kasačnú sťažnosť je potrebné podať na Krajskom súde v Banskej Bystrici (§ 444 ods. 1 SSP) v lehote jedného mesiaca od doručenia rozhodnutia oprávnenému subjektu (§ 443 ods. 1 SSP). Kasačná sťažnosť podaná v listinnej podobe musí byť podaná v potrebnom počte vyhotovení (§ 56 ods. 3 SSP). Podľa § 445 ods. 1, 2 SSP, (1) v kasačnej sťažnosti sa musí okrem všeobecných náležitostí podania podľa § 57 uviesť a) označenie napadnutého rozhodnutia, b) údaj, kedy napadnuté rozhodnutie bolo sťažovateľovi doručené, c) opísanie rozhodujúcich skutočností, aby bolo zrejmé, v akom rozsahu a z akých dôvodov podľa § 440 sa podáva (ďalej len "sťažnostné body"), d) návrh výroku rozhodnutia (sťažnostný návrh). (2) Sťažnostné body možno meniť len do uplynutia lehoty na podanie kasačnej sťažnosti. Podľa § 449 ods. 1, 2 SSP, (1) sťažovateľ alebo opomenutý sťažovateľ musí byť v konaní o kasačnej sťažnosti zastúpený advokátom. Kasačná sťažnosť a iné podania sťažovateľa alebo opomenutého sťažovateľa musia byť spísané advokátom. (2) Povinnosti podľa odseku 1 neplatia, ak a) má sťažovateľ alebo opomenutý sťažovateľ, jeho zamestnanec alebo člen, ktorý za neho na kasačnom súde koná alebo ho zastupuje, vysokoškolské právnické vzdelanie druhého stupňa, b) ide o konania o správnej žalobe podľa § 6 ods. 2 písm. c) a d), c) je žalovaným Centrum právnej pomoci.

Zdroj: KAUZIS.SK – https://www.kauzis.sk/judikatura/r/ECLI:SK:KSBB:2018:6016201008.2 (dáta aktuálne k 11. 11. 2026). Záväzné je znenie zverejnené súdom.




